V. Veteška, podpredseda NR SR: (2005-06-29):
P. Bódy, poslanec: Ďakujem za slovo, pán predsedajúci. Ctené kolegyne, ctení kolegovia, vážený pán minister, ostáva mi len predložiť pozmeňujúci návrh, ale ešte predtým sa vyjadriť k podstate zákona o zdravotnom poistení, o ktorom si myslím, že je na hrane ústavnosti. V prvom rade chcem hovoriť o liberálnom prístupe k plateniu zdravotného poistenia, to znamená k tomu, čo hovorí zákon. Zdravotné poistenie je povinný odvádzať každý občan tejto krajiny zo zákona, ak sa to týka samostatne zárobkovo činnej osoby, ak sa to týka zamestnanca, ak sa to týka zamestnávateľa. Problémom je to, že je to povinnosť. My sme s pánom ministrom už na túto tematiku debatovali, znamená to asi toľko, že zo zákona, o ktorom hovorím, vyplýva, že vlastne súkromné spoločnosti z balíka peňazí zhruba 75 až 80 miliárd korún ročne ako zdravotné poisťovne, ako akciové spoločnosti rozhodujú o tom, ako získať zisk, ako uplatniť najkvalitnejšiu, najprístupnejšiu, možno adekvátnu zdravotnú starostlivosť. Obávam sa, že takýto prístup má jednu zásadnú chybu, a to je to, čo povedal pán minister. Pán minister povedal, že zdravotná poisťovňa bude nakupovať služby pre pacienta. Toto je základný problém. Zdravotná poisťovňa má byť tým subjektom, v ktorej si pacient, ak hovoríme o liberalizme, nakupuje istý balík zdravotnej starostlivosti. Ja viem, pán minister, že je to veľmi ťažký proces, ale práve ja ako pacient som ten, kto platí, kto má peniaze a kto si chce kupovať. Ak si chcem kupovať, tak prvou inštitúciou, ktorej dávam peniaze, je poisťovňa a tá mi musí ponúknuť určitý balík služieb. Až potom na základe toho, čo ja budem platiť, môžem dostávať istý balík zdravotnej starostlivosti. Vy sa môžete teraz ohradiť, pán minister, že sú tu ľudia, ktorí, samozrejme, ako deti, nezamestnaní a tak ďalej a tak ďalej, za ktorých platí štát tieto všetky zdravotnícke poistky. Ale pozor! Ak ste veľký liberál, dajte týmto ľuďom tie peniaze, ktoré dostávajú zo sociálneho systému, a teraz už prejdem k tomu ďalšiemu, a nech sa oni sami rozhodnú o tom, kde ten trh existuje. To znamená, ten trh existuje predovšetkým tam, kde ja dávam tie peniaze. A to je zdravotná poisťovňa na princípe subjektu súkromného práva. Tu by som skončil a môžeme ísť ďalej. To ďalej znamená zosúladenie, pán minister, počúvajte ma, prosím, nedebatujte s pánom Urbánim teraz, zosúladenie daňového a odvodového systému. Ak by ste trošku pokračovali ďalej, tak by sme mohli ísť ďalej do istej roviny zosúladenia daňového a odvodového systému. Ten je prioritný práve preto, že dnes existuje istý dobrý daňový systém, aj keď má isté výnimky, ale odvodový systém je katastrofálne nastavený aj v rámci zdravotného poistenia. Takže to bol len taký možno vstup do toho, o čom by možno v budúcnosti bolo rozumné rozmýšľať. My, pán minister, sme sa zhodli v tom, že by bolo treba 90 hlasov a zmena ústavy práve v tomto smere. Ale idem ku konkrétnej veci, a to je môj pozmeňujúci návrh práve k zákonu č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z. Je to tlač č. 1112. Aj napriek tomu, že si myslím, že tento zákon je naozaj na hrane ústavnosti,  dovolím si predložiť dva pozmeňujúce návrhy. V čl. I v bode 32 v § 11 ods. 10 sa za slovo „okrem“ vkladajú slová „príjmu z výkonu činnosti osobného asistenta“ čiarka ďalej. V bode 37 v § 13 ods. 5, 6 a 7 sa za slovo „okrem“ vkladajú slová „z príjmu z výkonu činnosti osobného asistenta“ čiarka ďalej. Jednoduché odôvodnenie: V prvom bode zmenou § 11 ods. 8 sa štát stáva platiteľom poistného na zdravotné poistenie okrem iných osôb i za fyzickú osobu, ktorá poberá peňažný príspevok za opatrovanie, a fyzickú osobu, ktorá poskytuje osobnú asistenciu občanovi s ťažkým zdravotným postihnutím podľa osobitného predpisu, pokiaľ ich príjem podľa § 5 a § 6 zákona č. 595/2003 Z. z. o dani z príjmu nepresiahne úhrn minimálnej mzdy. Zatiaľ čo príspevok za opatrovanie sa podľa zákona č. 595/2003 Z. z. o dani z príjmu nepovažuje za príjem a osobe, ktorá poskytuje opatrovanie sa nezahŕňa do jej príjmov na účely zistenia výšky príjmu na stanovenie povinnosti platiť poistné na zdravotné poistenie, príjem za výkon činnosti osobného asistenta sa osobnému asistentovi do jeho príjmu započítava. Môžeme sa pozrieť na § 6 ods. 2 písm. b) a poznámka č. 28 v zákone o dani z príjmu. Úprava zabezpečí, aby sa z hľadiska povinnosti platiť poistné na zdravotné poistenie k osobným asistentom pristupovalo rovnako ako k poberateľom peňažného príspevku za opatrovanie, pretože v oboch prípadoch poskytujú pomoc občanom s ťažkým zdravotným postihnutím. To je možné dosiahnuť vyňatím príjmu za výkon činnosti osobného asistenta z príjmu osobného asistenta, ktorý je rozhodujúci na stanovenie povinnosti platiť poistné na zdravotné poistenie. V bode 2. Zmena vyplýva z doplnenia odseku 10 v § 11. Do vymeriavacieho základu sa nebude započítavať príjem z výkonu činnosti osobného asistenta. Odstraňuje sa tak disproporcia medzi opatrovaním člena domácnosti a osobnou asistenciou, a teda prijímateľom príspevku alebo platby ako osobného asistenta. Vážené dámy, vážení páni, chcem vás poprosiť o podporu tohto pozmeňujúceho návrhu. Ďakujem za pochopenie.